tartuNLP/wikipedia-smugri-20251201 huggingface dataset:
Târgu Bujor

Târgu Bujor on linn Rumeenias Galați maakonnas. Linn asub ajaloolises Moldova piirkonnas, maakonnakeskusest Galațist ligikaudu 49 km põhjas.
Linna haldusalasse kuulub kaks küla: Moscu ja Umbrărești.
Asulat on esmamainitud 1491. aastal. Linnaõigused sai Târgu Bujor 6. juunil 1968.
Însurăței

Însurăței (varem ka Pârdăleni) on linn Rumeenias Brăila maakonnas. Linn asub ajaloolises Munteenia piirkonnas, maakonnakeskusest Brăilast ligikaudu 44 km edelas.
Linna haldusalasse kuulub kolm küla: Lacu Rezii, Măru Roșu ja Valea Călmățuiului.
Însurăței rajati 1879. aastal Pârdăleni küla kohale. Linnaõigused sai Însurăței 1989 aastal.
E-makimono

E-makimono (jaapani keeles 絵巻物 'pildirull'; ka "emaki" 絵巻 või "makimono") on Jaapani maalikunstis illustreeritud narratiivne pildirull.
"E-makimono" formaat hakkas levima Nara ajastul (710–784 pKr) ning püsis kuni Edo ajastuni (1603–1867) ühe levinuima maalikunsti vormina.
Jaapani maalikunst oli eriti algusaegadel tugevate hiina mõjutustega ning peamiselt budistliku sisuga, kuna templid olid peamised kohad, kus kunstiga tegeleti. Ka e-makimonod põhinesid hiina prototüübil. Üks kuulsamaid e-makimonosid on 12. sajandi algusest pärinev "Genji monogatari" illustreeritud versioon.
"E-makimono" maaliti tavaliselt mitmele paberilehele, harvemini ka siidile, mis üksteisega horisontaalselt üheks pikaks pildirulliks liideti. Illustratsioonis toimus liikumine paremalt vasakule, vastavalt sellele, kuidas pildirulli lahti rulliti. "E-makimonod" olid umbes 30 cm kõrged ja kuni 9 m pikad ning neid vaadeldi seltskondlikult 30–80 cm kaupa lahti rullituna laua peal, samal ajal nähtu üle vesteldes.
"E-makimonod" sisaldasid harilikult ka teksti. Ilma tekstita pildirulle nimetati hiina terminile vastavalt "gakanideks". Teksti ja illustratsiooni vahel ruumi loomiseks, aja möödumise ja stseeni vahetumise kujutamiseks kasutati, kohati stiliseeritud, udu ehk "kasumit".
"E-makimonod" kujutasid tegevust sageli ülevalt alla vaadatuna "fukinuki yatai" stiilis, mis pakkus ülevaadet nii hoonete sisemusest kui ka ümbrusest. Inimesi kujutati "hikime kagibana" stiilis, silmadeks lihtsad kriipsud, nina joonistatud konksuna ja väikse ümmarguse suuga. Figuur hoiti lihtsana, käed ja jalad riiete alla peidetuna, ning keha oli reeglina kujutatud nurga all, mitte kunagi otsevaates.
"Yamato-e".
Heiani perioodil hakati "e-makimonodes" kasutama "yamato-e" stiili, mis põhines Hiinast pärit "kara-e" stiilil. Esimene kirjalik viide "yamato-e"’le on pärit Heiani ajastul elanud kalligraafi Fujiwara no Yukinari päevikust, kus ta kirjeldas "yamato-e" stiilis maalitud sirmi. Yamato-e puhul kasutati pehmeid ja hajusaid jooni ja rikkaid toone. Lisaks "waka" ja "haiku" luuletusi illustreerivatele pildirullidele olid veel ka tagasihoidlikumad pildirullid, mis kujutasid igapäevasemaid stseene, loodusmotiive, karikatuure ja rahvajutte.
"Yamato-e" puhul eristati "otoko-e" ja "onna-e" ehk vastavalt meeste ja naiste pilte. "Otoko-e" oli julgema, labasema ja ekstravertse, liikuvama sisuga kui "onna-e", mis oli introvertsem ja keskendus pigem tunnetele. Hiljem aga tähendas "otoko-e" mustvalget või ainult õrnalt värvilist maali. "Onna-e" puhul kasutati "tsukuri-e" võtet, mille puhul joonistati tušiga pilt paberile ja seejärel kanti värvid joonistuse peale, kusjuures joonistasid ja värvi kandsid peale erinevad inimesed, kes olid vastavalt spetsialiseerunud. "Tsukuri-e"’d kasutati ka "Genji monogatari" puhul.
Fundulea

Fundulea on linn Rumeenias Călărași maakonnas. Linn asub ajaloolises Munteenia piirkonnas, Bukaresti kesklinnast ligikaudu 32 km idas.
Linna haldusalasse kuulub kaks küla: Alexandru Ioan Cuza ja Gostilele.
Fundulea sai linnaõigused 18. aprillil 1989.
Funduleas asub Riiklik Põllumajandusuuringute ja Aretuse Instituut ("Institutul Național de Cercetare-Dezvoltare Agricolă", INCDA).
Butša lipp

Butša lipp on Ukraina linna Butša lipp. 
Lipp koosneb kahest võrdse suurusega rohelisest ja kollasest laiust, mida keskel lahutab valge laid.
Roheline sümboliseerib Metsa-Butšat (Lissova Butša), kollane Stepi-Butšat (Stepova Butšat) ja valge raudteed.
Butša vapp

Butša vapp ehk Butša suur vapp on Ukraina linna Butša vapp.
Vapi kilp on roheline. Kilbi keskel on stiliseeritud puukujuline märk, millel on neli haru ja kaks juureharu. Puu sümboliseerib linna sugupuud ja selle harud sümboliseerivad nelja küla (Jablunka, Melnõkõ, Lissova Butša ja Jastremštšõna), mille ühendamisest Butša alguse sai. Juureharude vahel on kujutatud fragment raudteest. Vapikilpi ümbritseb tamme- ja loorberiokstest pärg. Tamm sümboliseerib jõudu ja loorber kuulsust. Oksad on seotud rohe-valge-kollaste lintidega (Butša lipu värvid). Vapikilbi ülaosa on raamistatud lindiga, mille jooned kordavad vapi piirjoont, moodustades avatud raamatu, mis sümboliseerib eluraamatut. Pärg näeb välja nagu ukraina rahvuslik ornament. Vapi alusel on aastaarv 1901, mis on Butša asutamise aasta. 
Butša suur vapp kinnitati Butša külaraada 24. oktoobri 2002. aasta otsusega nr 184-7-XXIV.
Săveni

Săveni (ungari keeles "Szöven") on linn Rumeenias Botoșani maakonnas. Linn asub ajaloolises Moldova piirkonnas, Moldova Vabariigi piirist 18 km kaugusel, Botoșanist ligikaudu 28 km põhjakirdes.
Linna haldusalasse kuulub viis küla: Bodeasa, Bozieni, Chișcăreni, Petricani ja Sat Nou.
Săvenit on esmamainitud 1546. aastal. Rajoonikeskuseks sai Săveni 1950. aastal. Linnaõigused anti Săvenile 1968. aastal.
Săvenis asub arheoloogiamuuseum.
Butša linnavald

Butša linnavald on vald Ukrainas Kiievi oblastis Butša rajoonis. Selle halduskeskus on Butša linn.
Valla koosseisu kuuluvad Butša linn, Babõntsi ja Vorzeli alev ning Blõstavõtsja, Buda-Babõnetska, Voronkivka, Havrõlivka, Zdvõživka, Lubjanka, Mõrotske, Rakivka, Sõnjaki, Tarassivštšõna ja Tšervone küla.
Valla pindala on 260,8 km², elanike arv 2020. aastal oli 57 163.
Vald loodi 12. juunil 2020 Ukraina Ministrite Kabineti korraldusega nr 715-р "Kiievi oblasti valdade halduskeskuste määramisest ja territooriumide kinnitamisest" oblastilise tähtsusega Butša linnanõukogu, Irpini linnanõukogu Vorzeli alevinõukogu, Babõntsi alevinõukogu, Borodjanka rajooni Blõstavõtsja külanõukogu, Zdvõživka külanõukogu ja Lubjanka külanõukogu, Võšhorodi rajooni Havrõlivka külanõukogu ja Sõnjaki külanõukogu ning Kõjivo-Svjatošõnskõi rajooni Mõrotske külanõukogu ühendamisel. Valda juhib Anatoli Fedoruk. 
Kohaliku võimu organ on Butša linnaraada.
Šestakove

Šestakove (ukraina keeles Шестакове) on küla Ukrainas Harkivi oblastis Tšuhujivi rajoonis.
Ajalugu.
Küla on asutatud 1675. aastal. Küla kandis 1968. aastani nime Nepokrõte ("Непокрите").
Pogoanele

Pogoanele on linn Rumeenias Buzău maakonnas. Linn asub ajaloolises Munteenia piirkonnas, Buzăust ligikaudu 28 km lõunakagus.
Linna haldusalasse kuulub Căldărăști küla.
Pogoanele küla asutati 1853. aastal. Linnaõigused sai Pogoanele 1989. aastal.
Mordvinov

Mordvinov (saksa keeles "Mordwinow") oli mordva päritolu Venemaa aadlisuguvõsa. Mordvinovite krahviharu kustus meesliinis aastal 1950, naisliinis 1993. aastal.
Mordvinovid rüütelkonna matriklis.
Riiginõukogu liige Nikolai Semjonovitš Mordvinov (1754−1845) võeti 1824. aasta 15. märtsil (vkj) Eestimaa rüütelkonna matriklisse. Lisaks oli suguvõsa võetud Jaroslavi, Kurski (1813), Moskva, Novgorodi, Pihkva, Peterburi (1791) ja Rjazani (1883, 1895) kubermangu aadlisuguvõsaraamatusse.
Metamodernsus

Metamodernsus on postmodernsuse järel esilekerkiv dominantne tundestruktuur, mida postuleerisid Timotheus Vermeulen ja Robin van den Akker oma 2010. aasta essees "Märkmeid metamodernismist".
Multimodaalne vedu

Multimodaalne vedu, ka multimodaalne transport "("inglise "multimodal transport)" on kaubavedu (veoviis), mida tehakse mitut, vähemalt kaht transpordiliiki ja üht või mitut veolepingut (veokirja) kasutades. 
Veetav kaup ei ole veoprotsessi jooksul kindlas veoühikus, vaid võidakse laadida ümber ühelt veoühikult või veovahendilt teisele. Näiteks vedukauto haagistelt laeva, laevast omakorda järgmises sadamas raudteevagunitesse. Tüüpilised multimodaalsed veod on mass- ja mahukaupade vedu raudteel, siseveeteedel, merel või maanteel. Suuremahulised multimodaalsed veod on puistlastide veod merel ja raudteel. Sadamate ja raudteesõlmede multimodaalsetes terminalides laaditakse lastid (veosed) ümber ühest veoühikust teise. Nii võidakse laadida puist- või tükikaup vagunist vedukauto haagisesse ja vastupidi. Intermodaalne transport on multimodaalse transpordi alaliik. 
Multimodaalsed veod on näiteks:
Admiral Makarov (fregatt)

Admiral Makarov on 2017. aasta 25. detsembril teenistusse võetud Venemaa mereväe fregatt, osa Musta mere laevastikust.
Negrești

Negrești on linn Rumeenias Vaslui maakonnas. Negrești asub ajaloolises Moldova piirkonnas.
Linna haldusalasse kuulub kuus küla: Căzănești, Cioatele, Glodeni, Parpanița, Poiana ja Valea Mare.
Negreștit on esmamainitud 1590. aastal. Rajoonikeskuseks sai 1950. aastal. Linnaõigused anti Negreștile 1968. aastal.
Tsõrkunõ

Tsõrkunõ (ukraina keeles Циркуни) on küla Ukrainas Harkivi oblastis Harkivi rajoonis.
Küla on asutatud 1775. aastal.
Nugis (perekonnanimi)

Nugis on perekonnanimi.
Statistika.
2022. aasta 1. jaanuari seisuga oli Eestis perekonnanimi Nugis 295 inimesel: 153 mehel ja 142 naisel. Perekonnanimede levikult oli Nugis meeste puhul 455. kohal ja naiste puhul 576. kohal.
Nugis oli levinumaks nimeks vanuserühmas 0–4 aastat, kus seda oli 10 000 elaniku kohta 3,17. Perekonnanimi Nugis oli kõige sagedasem Järva maakonnas, kus sellist nime kandis maakonna 10 000 elaniku kohta keskmiselt 12,49 inimest.
19. sajandi algul pandi pärisorjusest vabastamise käigus Viljandimaal, Pilistvere kihelkonnas Arussaare mõisavallas talupojale perenimeks Nugis.
1930. aastate nimede muutmise kampaania käigus Eestis valiti neljal korral uueks perekonnanimeks Nugis, kui loobuti nimedest Bauert, Holtmeier, Mielback, Teddermann. Samal perioodil ei loobunud nimest Nugis keegi.
Loodusharidus

Loodusharidus (inglise keeles "nature education") on loodusesse ja selle kasutamisse puutuvate teadmiste, oskuste ja hoiakute süsteemne edastamine. Loodusharidus on osa keskkonnaharidusest.&lt;br&gt;Loodusharidus aitab lastel arendada tõhusaid suhteid neid ümbritseva looduskeskkonnaga ning parandada tundlikkust looduse ja sotsiaalsete suhete suhtes.
Loodusharidus jõuab inimesteni näiteks üldhariduskoolide, muuseumide, loodusvaatluste, raamatute, ekskursioonide, õppeprogrammide, meedia ja huviringide kaudu.&lt;br&gt;Loodusharidusprogrammid käsitlevad looduskaitse, loodushoiu ja selle väärtustamise, ühiskonna ja looduse suhte, kliimamuutuste ja pärandkultuuri teemasid.
Loodusega saab paremini tuttavaks, minnes loodusesse ning kogedes seda kõigi viie meelega.
Ajalugu.
Õppimise viimine siseruumidest välja ning kogemuslik õuesõppimine on olemas olnud ja arenenud 19. sajandist alates. Eelmise sajandi linnastumise kasvuga ning "loodusdefitsiidi häire" (inglise keeles "nature-deficit disorder") tõusuga on hoiak formaalsesse õuesõppeharidusse palju muutunud. 1950. aastatel asutati palju loodus- ja metsakoole Skandinaavias, Euroopas ja Suurbritannias.
Loodusharidus Eestis.
Loodusharidust antakse Eestis väga laialdaselt ning keskkonnaamet ja RMK on keskkonna- ja loodushariduse suured edendajad. Loodusharidust annavad Tallinna loomaaed, Tartu loodusmaja, looduskoolid ja RMK külastuskeskused.
Tallinna loomaaed.
Loomaaedade kõige üldisem eesmärk on looduskaitse, nii on määranud ülemaailmne loomaaedade strateegia. Tallinna loomaaia keskkonnahariduskeskuses tegutseb aasta ringi laste loomaaed, mis pakub lastele teavet loomade kohta. Sügiseti saavad alguse looduskooli huviringid, kuhu on oodatud lapsed neljandast eluaastast ning õpilased kuni gümnaasiumi lõpuni. Zookoolis on võimalik kooliklassidel korraldada loodusõpetuse, bioloogia- ja geograafiatunde. Valida saab töölehtede või aktiivõppeprogrammide vahel, mida korraldavad spetsialistid. Mõlemad toetavad riikliku õppekava läbimist.
Tartu loodusmaja.
Tartu loodusmaja on mitmekülgne asutus, mille missioon on kujundada loodushariduse kaudu keskkonnasõbralikku mõtteviisi nii laste, noorte kui ka täiskasvanute hulgas. Tartu loodusmajas on õppeprogrammid koolidele ja lasteaedadele, õpitoad lastele ja täiskasvanutele ning huvikool väga erinevate huviringidega. Samuti on võimalik pidada lastesünnipäevi ning muid üritusi.
Serna (dessantkaater)

Projekt 11770 dessantkaater «Serna» (vene keeles mitmuses "Десантные катера проекта 11770 «Се́рна»") on Venemaal valmistatud dessantkaater.
Teenistus.
Venemaa sissetungi käigus Ukrainasse tabas ja uputas Ukraina relvajõudude Bayraktar TB2 7. mail 2022 Serna-klassi dessantkaatrit siis, kui too oli sildunud Zmijinõi saare sadamas. 2023. aasta novembris hävitas MAGURA V5 meredroon Krimmi poolsaare lääneosas Tšornomorske sadamas ühe Serna-klassi ja ühe Ondatra-klassi dessantkaatri.
Odobești

Odobești on linn Rumeenias Vrancea maakonnas. Linn asub ajaloolises Moldova piirkonnas, Focșanist ligi 12 km loodes.
Linna haldusalasse kuulub Unirea küla.
Odobeștit on esmamainitud 1626. aastal. Alevi staatuse sai Odobești 1821. aastal. Linn on Odobești alates 1861. aasta novembrist.
Costești

Costești on linn Rumeenias Argeși maakonnas. Linn asub ajaloolises Munteenia piirkonnas, Piteștist ligikaudu 21 km lõunas.
Linna haldusalasse kuulub kuus küla: Broșteni, Lăceni, Pârvu Roșu, Podu Broșteni, Smei ja Stârci.
Costeștit on ürikutes esmamainitud 1535. aastal. Suurel reedel, 18. aprillil 1930, hukkus Costești puukirikus tekkinud tulekahjus 116 inimest, enamus neist lapsed. Linnaõigused sai Costești 1968. aasta juunis.
Tsüklokross

Tsüklokross (inglise keeles "cyclo-cross", "CX", "cyclocross") on jalgrattaspordi ala, mida harrastatakse maastikul ja mis hõlmab ettenähtud takistusi. 
Tsüklokrossi võistlused toimuvad tavaliselt sügisel ja talvel, siis kui jalgrattaspordi hooaeg on läbi. Võistlus kestab tavaliselt 40 minutit kuni 1 tund ning toimub 1–3-kilomeetrisel ringil. Tsüklokrossi rajal on kindlad rajaelemendid, nagu piire, trepp, liivalõik, kallakud, muda ja järsk mägi.
Tsüklokrossi esimene ametlik võistlus toimus 1902. aastal Prantsusmaal, kui Daniel Gousseau korraldas esimesed Prantsuse meistrivõistlused tsüklokrossis. Spordiala oli olemas aga juba varem, kuid seda kutsuti torni tagaajamiseks (ingl "steeple chasing"). Ratturid valisid maastikul mõne objekti, näiteks kirikutorni, ning võitis see, kes esimesena kohale jõudis. Marsruudi valis igaüks ise ning tee kiiremaks läbimiseks ületati tavaliselt takistusi: roniti üle aedade või joosti läbi jõgede.
Tsüklokrossi jalgratas.
Tsüklokorssi jalgratas on maantee- ja maastikuratta hübriid. Väljanägemiselt pigem meenutab maanteeratast, kuid geomeetria on pisut erinev, sest sellise jalgrattaga sõidetakse maastikul poris ja liivas ning ületatakse takistusi. Uuematel jalgratastel on ketaspidurid, et poristes tingimustes efektiivsemalt pidurdada. Jalgratta raam võimaldab kasutada laiemaid maastikumustriga rehve ja on disainitud nii, et raskesti läbitaval maastikul joostes oleks mugav ratast õlal kanda.
Mäger (perekonnanimi)

Mäger on perekonnanimi.
Statistika.
2022. aasta 1. jaanuari seisuga oli Eestis perekonnanimi Mäger 110 inimesel: 46 mehel ja 64 naisel. Perekonnanimede levikult oli Mäger meeste puhul 2307. kohal ja naiste puhul 1695. kohal.
Mäger oli levinumaks nimeks vanuserühmas 80–84 aastat, kus seda oli 10 000 elaniku kohta 1,49. Perekonnanimi Mäger oli kõige sagedasem Viljandi maakonnas, kus sellist nime kandis maakonna 10 000 elaniku kohta keskmiselt 7,47 inimest.
19. sajandi algul pandi pärisorjusest vabastamise käigus Kärstna, Murikatsi, Leisi, Adila, Raka, Räsna, Uulu, Õisu ja Penuja mõisavaldades talupoegadele perenimedeks Megger, Mäker, Meker, Mägger ja Mäger.
1930. aastate nimede muutmise kampaania käigus Eestis valiti kolmel korral uueks perekonnanimeks Mäger, kui asendati nimed Pinsel, Sadumov ja Seiman. Samal perioodil ei loobunud nimest Mäger keegi.
Hiir (perekonnanimi)

Hiir on perekonnanimi.
Statistika.
2022. aasta 1. jaanuari seisuga oli Eestis perekonnanimi Hiir 106 inimesel: 51 mehel ja 56 naisel. Perekonnanimede levikult oli Hiir meeste puhul 2023. kohal ja naiste puhul 2006. kohal.
Hiir oli levinumaks nimeks vanuserühmas 75–79 aastat, kus seda oli 10 000 elaniku kohta 1,80. Perekonnanimi Hiir oli kõige sagedasem Põlva maakonnas, kus sellist nime kandis maakonna 10 000 elaniku kohta keskmiselt 11,04 inimest.
19. sajandi algul pandi pärisorjusest vabastamise käigus Abja, Pahuvere, Kivijärve, Kärevere, Laeva, Meeri, Triigi, Aru, Purdi, Kambi ja Tõlluste mõisavaldades talupoegadele perenimedeks Iir, Ihr ja Hier(Hiir).
1930. aastate nimede muutmise kampaania käigus Eestis valiti nime Ihr asemele Iru, Raidma, Ronimõis ning Iir asemele Metsamaa, Palusaar, lisaks Hiir asemele Kalda. Võtta uueks nimeks Hiir ei soovinud keegi.
Nicu Popescu

Nicu Popescu (õieti Nicolae Popescu; sündinud 25. aprillil 1981 Chișinăus) on Moldova diplomaat ja poliitik.
Nicu Popescu lõpetas 2002. aastal Venemaa Välisministeeriumi Moskva Riikliku Rahvusvaheliste Suhete Instituudi bakalaureusekraadiga poliitikateaduste ja rahvusvaheliste suhete erialal. Seejärel õppis Kesk-Euroopa Ülikoolis Budapestis, sai 2003. aastal magistrikraadi rahvusvaheliste suhete ja Euroopa uuringute erialal ning 2009. aastal doktorikraadi poliitikateaduste erialal ("magna cum laude").
Aastatel 2005–2007 töötas ta teadurina Brüsselis Euroopa Poliitikauuringute Keskuses. 2007–2012 oli ta vanemanalüütik Euroopa Välissuhete Nõukogus Londonis. 2012–2013 oli ta Moldova Vabariigi peaministri välispoliitika ja eurointegratsiooni nõunik. 2013–2018 töötas ta vanemanalüütikuna Euroopa Liidu Julgeoleku-uuringute Instituudis. Ühtlasi oli ta aastatel 2015–2018 Barcelona Ülikooli majandusõiguse ja rahvusvahelise poliitökonoomia dotsent. 2016–2021 oli ta Pariisi Poliitikauuringute Instituudi dotsent. 2018. aastast kuni 2021. aasta juulini oli ta Euroopa Välissuhete Nõukogu Laiema Euroopa Programmi direktor.
Nicu Popescu oli Moldova välis- ja eurointegratsiooni minister 11. juunist 2019 kuni 14. novembrini 2019. Teist korda oli ta Moldova välis- ja eurointegratsiooni minister alates 6. augustist 2021 kuni 29. jaanuarini 2023. Ühtlasi oli ta 6. augustist 2021 kuni 29. jaanuarini 2023 ka Moldova asepeaminister.
Lisaks rumeenia keelele valdab Nicu Popescu inglise, vene ja prantsuse keelt.
Bilohorivka

Bilohorivka (ukraina keeles Білогорівка) on alev (linnalist tüüpi asula) Ukrainas Luhanski oblastis Sjevjerodonetski rajoonis.
2019. aastal elas asulas 852 inimest. Asula pindala on 3,26 km, asustustihedus 261,35 in/km², kõrgus merepinnast 604 m.
Ajalugu.
Sõjategevus 2022. aastal.
Rindejoone lähedal asuva Bilohorivka koolimaja keldris oli varjul ligikaudu 90 inimest. 2022. aasta 7. mail, Venemaa invasiooni käigus Ukrainasse, tabas koolimaja hoonet pomm, 2 inimest hukkus, ligikaudu 30 pääses eluga, varemete alla jäi veel ligikaudu 60 Bilohorivka elanikku, keda ei õnnestunud päästa.
19. septembril 2022 saavutasid Ukraina väed asula üle kontrolli.
Udras (perekonnanimi)

Udras on perekonnanimi (võru keeles tähendab saarmast).
Statistika.
2022. aasta 1. jaanuari seisuga oli Eestis perekonnanimi Udras 223 inimesel: 100 mehel ja 123 naisel. Perekonnanimede levikult oli Udras meeste puhul 816. kohal ja naiste puhul 686. kohal.
Udras oli kõige rohkem levinud nimi üle 85-aastaste vanuserühmas, kus seda oli 10 000 elaniku kohta 3,41. Perekonnanimi Udras oli kõige sagedasem Võru maakonnas, kus sellist nime kandis maakonna 10 000 elaniku kohta keskmiselt 16,06 inimest.
19. sajandi algul pandi pärisorjusest vabastamise käigus Võrumaal Viitina, Vastseliina, Vana-Antsla, Vana-Roosa, Vastse-Kasaritsa ja Võru mõisavaldades talupoegadele perenimedeks Utras, Uddras ja Udras ning Tartumaal Sangaste mõisavallas Udras.
1930. aastate nimede muutmise kampaania käigus Eestis perekonnanime Udras ei asendatud teise vastu ega ka võetud uueks nimeks.
Găești

Găești on linn Rumeenias Dâmbovița maakonnas. Linn asub ajaloolises Munteenia piirkonnas, maakonnakeskusest Târgoviștest ligikaudu 25 km lõunaedelas.
Găeștit on esmamainitud 1498. aastal. 1967. aastal rajati Găeștisse keemiaseadmete tehas Utchim ja külmutusseadmete tehas Arctic Găeșt.
Linnas asub kodutehnika tootja Arctic S.A. peakorter.
Chitila

Chitila on linn Rumeenias Ilfovi maakonnas. Chitila asub ajaloolises Munteenia piirkonnas, Bukaresti kesklinnast ligikaudu 12 km loodes.
Linna haldusalasse kuulub Rudeni küla.
Chitilat on esmamainitud 1660. aastal. 1950. aastal liideti Chitila Bukarestiga, kuid 1981. aastal sai jälle iseseisvaks asulaks. Linnaõigused sai Chitila 2005. aastal.
Pucioasa

Pucioasa on linn Rumeenias Dâmbovița maakonnas. 
Linn asub ajaloolises Munteenia piirkonnas Ialomița jõe ääres, maakonnakeskusest Târgoviștest ligikaudu 21 km põhjas.
Linna haldusalasse kuulub kuus küla: Bela, Diaconești, Glodeni, Malurile, Miculești ja Pucioasa-Sat.
Pucioasat on esmamainitud 1649. aastal. Pucioasa sai linnaõigused 7. detsembril 1929, kuid kaotas need 1952. aastal. 1968. aastal sai Pucioasa linnaõigused tagasi.
Pucioasas asub etnograafia ja rahvakunsti muuseum.
Robinson R22

Robinson R22 on ühe mootoriga kaheistmeline helikopter, mida toodab Ameerika Ühendriikide ettevõte Robinson Helicopter Company.
Helikopteri disainis Frank Robinson 1973. aastal, mil tekkis vajadus väikese ja madalate kuludega helikopteri järele.
Ajalugu.
Helikopteri testlennud viis läbi Joseph John Tymczyszyn. Pärast kolme ja poolt aastat testimist sai R22 1979. aastal Föderaalselt Lennuametilt (FAA) tootmise alustamiseks sertifikaadi. Esimene R22 toodeti 1979. aastal ja see tõusis kiiresti maailma müüduimaks tsiviilkopteriks.
Ohutus ja õnnetuste analüüs.
Helikopteri turule toomisega tuli välja, et õnnetusi juhtub rohkem, kui uuringud esile toovad. 1980. aastatel oli helikopteri instruktorite väljaõpe algeline. Seetõttu esitas Frank Robinson oma uuringud FAA-le ning lõi 1982. aastal õhusõiduki instruktoritele ohutuse tagamiseks kursuse. Sellest kasvas välja programm Robinson Pilots Safety Course.
Euroopa Liidu lennundusohutusamet (EASA) on andnud R22 jaoks loa virtuaalreaalsuses treenida. Šveitsis loodud programm on mõeldud simuleerima ekstreemseid olukordi, näiteks sabarootori töö lõppemist keset lendu. Selle programmiga on võimalik saada lennutunde, vastavalt 5 h eraloa ja 10–20 h kommertsloa saamiseks. Öölennud lähevad samuti simulaatoris lennutundidena arvesse.
Alates 2008. aastast on Ühendkuningriigis iga-aastane ettekanne õnnetusjuhtumitest, mis toimuvad R22 ja R44 helikopteritega, mis moodustavad ligikaudu 25% lennutundidest UK-s.
Helikopteri hind.
Helikopteri soovituslik hind firma enda poolt on 318 000 dollarit. Opereerimiskulud (kindlustus, kütus, õli, hooldused) on 163,71 dollarit tunni kohta. 
Tehnilised parameetrid.
R22 tehnilised parameetrid:
Proklamatsioon

Proklamatsioon on poliitiline üleskutse mingile tegevusele, see võib olla nii lendleht või avalik teadaanne.
Bragadiru

Bragadiru on linn Rumeenias Ilfovi maakonnas. Linn asub ajaloolises Munteenia piirkonnas, Bukaresti kesklinnast ligikaudu 9 km lääneedelas.
Bragadirut on esmamainitud 1830. aastal. 1950. aastal liideti Bragadiru Bukarestiga. 1981. aastal sai Bragadiru jälle iseseisvaks asulaks. Linnaõigused anti Bragadirule 2. jaanuaril 2006.
Igavese Kuulsuse park

Igavese Kuulsuse park (ukraina keeles Парк Вічної Слави) on park Ukraina pealinnas Kiievis.
Janet Õunapuu

Janet Õunapuu (sündinud 12. septembril 1993) on eesti teleajakirjanik ja saatejuht.
Haridus.
Janet Õunapuu on lõpetanud 2012. aastal Rakvere Gümnaasiumi ning 2016. aastal Tallinna Ülikooli ajakirjanduse ja kommunikatsiooni erialal.
Töö.
Ta on aastatel 2017–2020 töötanud Raadio 2 hommikuprogrammis uudistetoimetajana.
2016. aastast töötab ta Eesti Rahvusringhäälingu "Aktuaalse kaamera" kultuuriuudiste toimetuses toimetaja-saatejuhina.
Isiklikku.
Tema elukaaslane on Eesti Draamateatri näitleja Karmo Nigula, neil on kaks poega.
Tonthai

 
Tonthai ("Mitsukurina owstoni") on tonthailaste sugukonda kuuluv haruldane süvamerehai liik. 
Liigi isendeid on nimetatud elavateks fossiilideks, sest tegu on oma sugukonna ainsa elusoleva liigiga. 
Eristub teistest haidest roosa naha, pika lapiku koonu, väga väljaulatuvate lõualuude ja naela-taoliste hammastega. Tonthaid kasvavad üldiselt 2–4 meetrit pikaks, aga on kohatud kuni 6 meetri pikkusi tonthaisid. 
Tonthaisid toiduks ei püüta, aga nad võivad kalurite võrkudesse sattuda. Nad ei ole väljasuremisohus ja kuuluvad soodsas seisundis liikide hulka. Nad ei ole inimestele ohtlikud.
Levik.
Tonthaid on püütud kõigis kolmes suuremas ookeanis. Neid on püütud kuni 1300 meetri sügavuselt ning ühe isendi hammas leiti isegi 1370 meetri sügavusel olevast merekaablist. Täiskasvanud isendid elavad sügavamal kui nooremad. Tonthaid on aeg-ajalt kohatud kuni 40 meetri sügavusel rannikuvetes.
Toitumine.
Tonthai toitub eri veekihtides elutsevatest kaladest ja teistest veeorganismidest, nagu näiteks kalmaarilised ja vähilaadsed. Ta varitseb oma saaki, sest ta ei uju eriti kiiresti. Kui saakloom kindlale kaugusele jõuab, sirutab tonthai lõuad välja ja haarab temast väga kiiresti kinni. 
Elektrimeel.
Tonthaide nina alumine külg on tugevalt poorne. Need poorid on elektrit tuvastavate organite (Lorenzini ampullid) välised avad. Suure tõenäosusega jahib tonthai oma saaki elektrivälju tuvastades. Elektromagnetilisi impulsse tajuvad ka teised haid.
Varblane (perekonnanimi)

Varblane on perekonnanimi.
Statistika.
2022. aasta 1. jaanuari seisuga oli Eestis perekonnanimi Varblane 233 inimesel: 104 mehel ja 129 naisel. Perekonnanimede levikult oli Varblane meeste puhul 784. kohal ja naiste puhul 647. kohal.
Varblane oli levinumaks nimeks vanuserühmas 0–4 aastat, kus seda oli 10 000 elaniku kohta 2,67. Perekonnanimi Varblane oli kõige sagedasem Hiiu maakonnas, kus sellist nime kandis maakonna 10 000 elaniku kohta keskmiselt 7,32 inimest.
19. sajandi algul pandi pärisorjusest vabastamise käigus Eestis 14 erinevas mõisavallas talupoegadele perenimedeks Warblanne, Warblene, Wärblane ning Warblane.
1930. aastate nimede muutmise kampaania käigus Eestis perekonnanime Varblane ei asendatud teise vastu ega ka võetud uueks nimeks.
Vasknarva kalmistu

Vasknarva kalmistu on kalmistu Vaivara kihelkonnas Virumaal, tänapäevase haldusjaotuse järgi Vasknarva külas Alutaguse vallas Ida-Viru maakonnas. 
Algne Vasknarva küla surnuaed asetses otse Peipsi järve kaldal kõrgel liivakaldal. 1871. aastal, kui Peipsi hakkas kaldamail tekitama uputusi, hävines ka kalmistu, kuna lained olid uhtunud kaldakünka järve. Kalmistu künka purustamine toimus ühel tormisel sügisööl ja see sündis niivõrd äkki, et külaelanikud ei suutnud päästmiseks midagi ette võtta.
Mustvee sadam

Mustvee sadam (sadamakood EE MTV) on Mustvees asuv sadam. Sadama aadress on Pihkva tänav 2U, Mustvee linn.
Mustvee sadamas on kaks kaid pikkusega 114 m ja 160 m (kokku 40 sildumiskohta kuni 9 m laevadele), Mustvee sadamahoone, jõe lõuna kaldal kaks slippi ja paadisadama osa jõe kaldal.
Sadam on Mustvees olnud juba rohkem kui sada aastat. 1909. aastal alustati Mustvees sadamamuuli rajamist ja jõe süvendamist. 
2014. aastal sai Mustvee sadam rekonstrueeritud. Suurem osa rahastusest tuli Eesti-Läti-Vene piiriülesest koostööprogrammist “Majanduslikult jätkusuutlik ja keskkonnasäästlik Peipsi järve piirkond”, ülejäänud summa oli Mustvee linna omaosalus.
Radim Šimek

Radim Šimek (sündinud 20. septembril 1992 Mladá Boleslavis) on Tšehhi jäähokimängija, kes mängib kaitsjana NHL-i klubis San Jose Sharks.
Tšehhi kõrgliigas debüteeris ta hooajal 2012/13 Libereci HC Bílí Tygři meeskonnas. Klubi põhikoosseisu kuulus alates hooajast 2015/16. 2016. aastal tuli ta klubiga Tšehhi meistriks. Hooaja 2015/16 väljalangemismängudes sai Šimek kirja kolm väravat ja seitse väravasöötu ning valiti väljalangemismängude väärtuslikumaks mängijaks. Hooaja 2016/17 põhiturniiril lõi ta Tšehhi kõrgliigas kaitsemängijatest enim väravaid (11). Bílí Tygřiga jõudis ta 2017. aastal Tšehhi meistrivõistlustel taas finaali, kuid seekord kaotati seal Brno Kometale.
2017. aasta mais sõlmis ta lepingu San Jose Sharksiga. Hooajal 2017/18 mängis ta vaid American Hockey League'is Sharksi tütarklubis San Jose Barracuda. NHL-is tegi Šimek debüüdi 2. detsembril 2018 mängus Montreal Canadiensi vastu. Esimese värava lõi ta liigas sama aasta 10. detsembril mängus New Jersey Devilsi vastu. 2020. aasta märtsis pikendas ta Sharksiga lepingut nelja aasta võrra.
Šimek on kuulunud Tšehhi jäähokikoondisse 2016. ja 2017. aasta maailmameistrivõistlustel.
Tigr

Tigr (vene keeles Тигр) on Venemaal toodetud soomusauto.
ULCC

ULCC (inglise keeles "Ultra Large Crude Carrier"; otsetõlkes "ülisuur toornaftavedaja") on naftatankerite klass, mille dedveit on suurem kui 320 000 tonni. ULCC-d on suurim tankerite klass – supertanker. Ühtlasi on need ka maailma suurimad laevad. 
ULCC-d kasutatakse vaid suurte naftakoguste transportimiseks väga kaugele, sest need on suure mahutavusega ega saa liikuda mööda kitsamaid veeteid. Massiivsuse tõttu pole ULCC-del võimalik paljudes sadamates randuda ning kauba peale- ja mahalaadimine käib mereplatvormidel või väiksemate tankerite abil. Nimetatud piirangute tõttu kulgevad ULCC-de peaaegu kõik marsruudid Pärsia lahest läbi India ookeani Vaiksele ja Atlandi ookeanile. Maailma suurim ULCC oli Seawise Giant, mille dedveit oli 564 763 tonni. Koos klassi võrra väiksemate laevadega VLCC viidatakse mõlemale ka kui supertankeritele. Supertankereid on tänapäeval üle 200.
Stepikilpkonn

 
Stepikilpkonn ehk keskaasia kilpkonn ("Testudo horsfieldii") on kumerkilpkonlaste sugukonda kuuluv kilpkonnaline.
Stepikilpkonna levila ulatub Afganistanist Hiinani. Põhiliselt elavad kuivadest madala taimestikuga aladel. Emane on isasest suurem. Täiskasvanud emaste stepikilpkonnade kilp on 15–25 cm pikk. Isase kilbi pikkus on 13–20 cm. Heades tingimustes võib stepikilpkonn elada kuni 75-aastaseks. Stepikilpkonn jääb igal aastal talveunne. Stepikilpkonn on ohualdis liik.
Välimus.
Stepikilpkonn on võrreldes teiste kilpkonnadega väiksem, nende suurus on 13–15 cm. Emased on natuke suuremad (15–25 cm), et mahutada rohkem munasid. Isaste suurus on 13–20 cm vahel. 
Stepikilpkonnad on sooliselt dimorfsed. Isastel on pikem saba ja küüned, emaste sabad on lühemad ja paksemad ning küüned lühemad. Kilpkonnadel on neli varvast. Värvus varieerub, kuid on tavaliselt punakaspruun või must, muutudes kollakas soomuste vahel. Keha ise on õlgkollane või pruun olenevalt alamliigist. 
Eluiga.
Stepikilpkonnade eluiga on väga pikk. Nende keskmine eluiga heades tingimustes on kuni 75 aastat. Vangistuses võib loom elada kuni 50-aastaseks. Looduses kuni üle 100 aasta.
Toitumine.
Stepikilpkonn on taimetoiduline. Põhiliselt söövad nad mittemürgiseid taimi.
Eesti kliimas antakse stepikilpkonnadele võilillelehti, ristikheina, peedi lehti, salatilehti, maasikalehti, ristikõisi, viinamarjalehti ja muid mittemürgiseid taimi. Lisaks taimedele võib anda ka söögiks puu- ja juurvilju: maasikaid, õuna, kurki ja porgandit. Kui toitumine on ühekülgne, siis ei saa loom vajalikke toitaineid kätte ning nende eluiga jääb lühemaks. Väga harva võib toiduks pakkuda ka tigusid, maitsestamata jogurtit, keedetud muna jms. Kuid tuleb arvestada, et toitu ei tohi maitsestada. Tavaliselt tuleks toita looma kord päevas, aga ei juhtu ka midagi kui päev vahele jääb.
Stepikilpkonnad on tundlikud pestitsiidide, väetiste ja fungitsiidide vastu, sellepärast on väga oluline, kust korjata kilpkonnale toitu. 
Kilpkonna nokk ei tohi liiga pikaks kasvatada. Sellepärast on soovituslik anda talle süüa lameda kivi pealt, nii kulutab ta oma nokka. Liiga pika nokaga ei saa loom hästi süüa ning tuleks pöörduda arsti poole.
Koduloomana.
Stepikilpkonn on populaarne koduloom. Neid võib pidada nii toas kui ka õues, kuid viimast ainult kilpkonnale sobivas kliimas. Toas peab stepikilpkonnade jaoks tekitama paraja temperatuuri ja niiskustaseme. Sageli peetakse stepikilpkonni terraariumis. Lisaks on vajalik UVB valgusallikas. 
Koduloomana on stepikilpkonna dieediks erinevad salatid ja kapsad. Dieet peaks olema võimalikult mitmekülgne. Tüüpiliselt saavad kilpkonnad vee kätte söögist, kuid on siiski tähtis, et tal oleks vesi alati olemas. Noori isendeid peaks korra või kaks nädalas toa soojas ja madalas vees leotama. 
Stepikilpkonnad ei vaja CITES X Artikli sertifikaati.
1968. aasta kosmoselend.
1968. aasta septembris lendasid kosmosemissiooni eesmärgil Kuule Zond 5 Vene kosmoseraketid, kus reisijateks olid kaks stepikilpkonna. Kaaslasteks lisaks väiksemad organismid ja taimed. Kosmoselaev tegi kuu ümber tiiru ning naasid turvaliselt Maale. Nad olid esimesed Maa eluvormid, kes käisid Kuu peal.
Baykar

Baykar on Türgi kaitsetööstusettevõte, mis keskendub droonide tootmisele.
Ettevõtte asutas 1984. aastal Özdemir Bayraktar (1949–2021) ning see tootis autotööstusele komponente. Baykari juhtis Özdemir Bayraktar koos oma poegadega Selçuk, Haluk ja Ahmet Bayraktariga. Ettevõtte nimi "Baykar" on moodustatud sõnadest Bayraktar Kardeşler ('vennad Bayraktarid'). Droonide tootmist alustati 2000. aastatel.
VIN-kood

VIN-kood () ehk sõiduki tehasetähis on unikaalne kood, mis sisaldab seerianumbrit ja kasutatakse autotööstuses sõidukite identifitseerimiseks. VIN-kood koosneb tähtede ja numbrite kombinatsioonist.
Kerenumbri ajalugu.
VIN-kood võeti esmakordselt kasutusele 1954. aastal USAs. Esimestel aastatel pärast selle kasutuselevõttu, kuni 1981. aastani, ei olnud VIN-koodide (kerenumbrite) jaoks ühtset standardit ning  sõidukitootjad kasutasid andmete kodeerimiseks erinevaid meetodeid. Arvestades sõidukite kasvavat arvu, leiti, et taoline süsteem ei ole piisavalt tõhus. Seetõttu otsustati märgistust reguleerida ja viia VIN-kood vastavusse ülemaailmsete  ISO normidega.
Pärast ISO standardi kehtestamist kohanesid Ameerika turul tegutsevad sõidukitootjad väga kiiresti. ISO kehtestas soovitused VIN-koodi standardi ja struktuuri kohaldamiseks ning kerenumbrit hakati kasutama ka Euroopas. Siiski võeti selles sisalduvad infokogumid kasutusele järk-järgult.
VIN-koodi standardite kehtestamine.
Üldkasutatav globaalne sõiduki identifitseerimisstandard võeti kasutusele 1981. aastal ning üldiselt tuntakse ja kehtestatakse standardeid ISO 3779 (VIN-koodi sisu ja struktuur), ISO 4030 (VIN-koodi asukoht ja märgistus), ISO 3780 (VIN-koodi esimese osa ülemaailmne unifitseerimine - WMI).
Kust otsida VIN-koodi?
VIN-kood on pressitud sõiduki raamile või muule fikseeritud osale. Tänapäeval on mitmete automudelite kerenumber paigutatud ka tuuleklaasi alumisele osale, juhi poolele. See on väga praktiline asukoht, mis võimaldab kiiret ligipääsu sellele iga auto jaoks olulisele elemendile. 
Erinevate tootjate autodel võib neid leida ka mujalt, näiteks pakiruumi põrandaplaadilt või tagumiselt tugipostilt.
VMEbus

VMEbus (Versa Module Eurocard-bus, VMEsiin), on siini standard, mis arendati algselt Motorola 68000 CPU-de perekonnale. Standardiseeritud IEC poolt kui IEC 821 VMEbus, ANSI/IEEE poolt kui ANSI/IEE 1014-1987. Tänaseks toetab VMEbus peaaegu kõiki protsessoreid nagu intel x86, HP PA-RISC, Motorola 88000 ja PowerPC.
Originaalsel VMEsiinil oli andmetesiin 16-biti laiune ning adressisiin 24-bitine (kuigi siini siseselt 32/32). Selleks et võimaldada tulevikus täielik 32-bitine implementatsioon, kasutab VME kahte erinevat Eurocardi ühendajat: P1 ja P2. P1 koosneb kolmest reast, kus on 32 ühenduspunkti reas, see võimaldab kasutada 24 adressi bitti 16 andmete bitti ning kõiki kontrollsignaale, P2-l on lisarida, millel on lisa 8 adressi bitti ja 16 andmete bitti.
Suureõieline neiusilm

Suureõieline neiusilm ("Coreopsis grandiflora") on korvõieliste sugukonda kuuluv mitmeaastane suureõieline taimeliik.
Neiusilma perekonna nimetus "Coreopsis" pärineb vanakreeka sõnadest κόρις ("kóris", 'lutikas') ja ὄψις ("ópsis", 'vaade'). Nimetus on tulnud sellest, et taime seemnise kuju sarnaneb voodilutika kehakujuga. Liigiepiteet "grandiflora" tähendab ladina keeles 'suureõieline'.
Karikakraõietaolistel üksikutel õitel on sügavkollased kiired, mis ümbritsevad kuldkollast keskketast. Taimed on üksikult kasvades peenikesed, püstiste vartega. Taime kõrgus on 45–75 cm, õitseb tavaliselt hiliskevadest hilissuveni, mõnikord ka sügiseni. Taim pärineb Põhja-Ameerika kesk- ja idaosast.
Kasvutingimused.
Kõige paremini kasvab taim päiksepaistelises ja poolkuivas, hea vee läbilaskvusega mullaga, kasvukohas. Eriti head on liivased ja kivised mullad, kuid võib kasvada ka savimuldadel, kui vee äravool on endiselt hea. Taim on põuakindel ja vajab minimaalset väetamist. Sobib kasvatamiseks nii lillepeenardes ja kiviktaimlates kui ka aasalillena. Kasvab suurema grupina ja võib kõrvuti kasvada ka mitut muud liiki õistaimedega, nagu madal aster, kukekannused, liatris või mailased.
Paljundamine.
Levib nii seemnete kui ka risoomi abil ja on suuteline ka ise külvama. Sügiskülvi võib teha otse mulda. Kevadel tuleks aga seemneid eelnevalt umbes 30 päeva niiskes liivas idandada. 10–15 päeva jooksul peaksid seemned idanema, siis võib need potti kasvama panna. Noori istikuid tuleks hoida toatemperatuuril ja ühtlase niiskusega kuni ümberistutamiseni.
Õitsemisperioodi saab pikendada taimi kärpides ja äraõitsenud õisi eemaldades.
Haigused ja kahjurid.
Haigused.
Raskeid haigusi taimel ei esine, kuid lehestikul võib esineda lehtedel esinevat jahukastet, lehelaike ja leheroostet. Niiskes ja halvasti kuivendatud pinnases kasvatamisel võib tekkida kroonmädanik.
Kahjurid.
Taime suurimad kahjurid on teod ja nälkjad.
FLOPS

Ujukomatehete arv sekundis (inglise "floating point operations per second", lühend "FLOPs") on mõõtühik, mida kasutatakse andmetöötluses näitamaks numbriliselt, kui palju aritmeetilisi tehteid ujukomaarvudega suudab tuum, mikroprotsessor või süsteem sekundis teostada. Seda ühikut kasutatakse tihti kõrgjõudlusega andmetöötluses (inglise "high-performance computing", lühend "HPC") hindamaks süsteemi teoreetilist maksimaalset jõudlust teadusarvutuslikes rakendustes.
Mõõte arvutamine.
Tavaliselt on mikroprotsessori FLOPs arvutatud järgneva valemiga:
formula_1
Mitme tuumaliste ja mitme pesaliste arhitektuuride tulekuga on valemisse juurde arvestatud ka paralleelarvutuste võimekus:
formula_2
ja süsteemi jaoks:
formula_3
Tänapäeva mikroprotsessorid rakendavad paralleelarvutuste teostamiseks lisaks veel käsustiku laiendusi, mis lubavad ühes käsus teostada rohkem, kui ühe ujukomaarvutuse. Näiteks x86 arhitektuuri AVX (inglise "Advanced Vector Extensions") ja ARM arhitektuuri SVE (inglise "Scalable Vector Extension") laiendused. Võttes arvesse käsustiku laiendused saab ühe tuuma jaoks avaldada sellise valemi:
formula_4
Laiendades valemi terve süsteemi jaoks:
formula_5
HPC süsteemi FLOPs mõõte arvutamise jaoks on Dr. Mark R. Fernandez välja pakkunud sellise valemi, kus sektsioon sisaldab ühte või rohkem sõlme, sõlm sisaldab ühte või rohkem pesa, ühes pesas on üks protsessor ja protsessoris on üks või rohkem tuuma. Siinjuures sektsioonid on need, millest HPC süsteem koosneb:
formula_6
Kusjuures sisestades taktsageduse gigahertsides on valemi tulemuseks GigaFLOPS ja megahertsides MegaFLOPS.
Ujukoma arvude esitus.
Süsteemi FLOPs mõõtme juures on oluline tähele panna, millise täpsusega ujukoma arve on arvutustes kasutatud. Väiksema täpsusega arve kasutades suudab protsessor sekundis rohkem tehteid teostada ja vastupidi. Ujukoma arvude esitus andmetöötluses on sarnane teadusliku tähistusega, kus mantiss korrutatakse kümnega, mis on omakorda astendatud eksponendiga. Kuid erinevalt teaduslikust tähistusest on kümne asemel aluseks kaks ja opereeritakse kahendsüsteemis. Kõige levinum standard ujukoma arvude esitamiseks andmetöötluses on ANSI/IEEE Std. 754-1985. Selles formaadis on defineeritud 16-bitised ehk poole täpsusega (inglise "half precision"), 32-bitised ehk ühekordse täpsusega (inglise "single precision") ja 64-bitised ehk topelt täpsusega (inglise "double precision") ujukoma arvud. Ühekordse täpsusega ujukoma arvus on bitid jaotatud kolme gruppi: bitid 0 kuni 22 moodustavad mantissi, bitid 23 kuni 30 moodustavad eksponendi ja 31 on märgi bit. 
Need bitid moodustavad ujukoma arvu järgneva seosega:
formula_7
kus "v" on esitatav number, "S" on märgi biti väärtus, "M" on mantissi väärtus ja "E" on eksponendi väärtus. Poole täpsusega ja kahekordse täpsusega arvudes on bitid jaotatud samamoodi kolme gruppi, erinevad vaid mantissi ja eksponendi jaoks eraldatud bitide arv. Kahekordse täpsusega arvus on mantissi jaoks eraldatud 52 bitti ja eksponendi jaoks 11 bitti, poole täpsusega arvus vastavalt 10 bitti ja 5 bitti. Kõigis kolmes formaadis esitatavate arvude suuruse ulatus ja täpsus on toodud alljärgnevas tabelis.
Tihane (perekonnanimi)

Tihane on perekonnanimi.
Statistika.
2022. aasta 1. jaanuari seisuga oli Eestis perekonnanimi Tihane 149 inimesel: 74 mehel ja 75 naisel. Perekonnanimede levikult oli Tihane meeste puhul 1248. kohal ja naiste puhul 1365. kohal.
Tihane oli levinumaks nimeks vanuserühmas 60–64 aastat, kus seda oli 10 000 elaniku kohta 1,66. Perekonnanimi Tihane oli kõige sagedasem Järva maakonnas, kus sellist nime kandis maakonna 10 000 elaniku kohta keskmiselt 6,41 inimest.
19. sajandi algul pandi pärisorjusest vabastamise käigus Eestis 11 erinevas mõisavallas talupoegadele perenimedeks Tihhanne, Tichane, Tihhan ning Tihane.
1930. aastate nimede muutmise kampaania käigus Eestis perekonnanime Tihane ei asendatud teise vastu ega ka võetud uueks nimeks.
Evald Sagur

Evald Sagur (21. mai 1922 Lipa – 26. august 1987) oli eesti kunstnik.
Ta lõpetas 1940. aastal Riigi tööstuskeskkooli ja 1950. aastal Riikliku Tarbekunsti Instituudi. 1950–1955 töötas sealsamas joonistuskateedri õppejõuna.
Kunstinäitustel hakkas esinema 1960. aastal. Kujundas plakateid, tegi kujundajana kaastööd ajakirjale Pioneer. Esimene isikunäitus toimus 1963. aastal Tallinna kinos Sõprus.
Timothy Liljegren

Timothy Winston Liljegren (sündinud 30. aprillil 1999 Kristianstadis) on Rootsi jäähokimängija, kes mängib kaitsjana NHL-i klubis Toronto Maple Leafs.
Ta alustas jäähoki mängimist Rootsi klubis Rögle BK. Rootsi kõrgliigas debüteeris Liljegren hooajal 2015/16.
2017. aastal valis Toronto Maple Leafs ta NHL-i "draft"is 17. valikuna. Sama aasta juulis sõlmis ta Maple Leafsiga kolmeaastase lepingu. Hooajal 2017/18 asus ta mängima American Hockey League'is (AHL) Maple Leafsi tütarklubis Toronto Marlies. Oma debüüthooajal oli ta kõige noorem uustulnukaks AHL-is. 2018. aastal võitis ta Marliesiga Calder Cup'i. 2020. aastal valiti Liljegren AHL-i tähtede mängule.
NHL-is debüteeris Liljegren 18. jaanuaril 2020 mängus Chicago Blackhawksi vastu. Maple Leafsi põhikoosseisus asus ta mängima hooajal 2021/22. Esimese värava lõi ta liigas 15. jaanuaril 2022 mängus St. Louis Bluesi vastu.
Liljegren võitis hõbemedali 2016. aastal Rootsi kuni 18-aastaste koondisega omavanuste maailmameistrivõistlustel ja 2018. aastal Rootsi kuni 20-aastaste koondisega juunioride maailmameistrivõistlustel.
Nic Dowd

Nicholas Dowd (sündinud 27. mail 1990 Huntsville'is Alabamas) on USA jäähokimängija, kes mängib keskründajana NHL-i klubis Washington Capitals.
Aastatel 2010–2014 mängis ta St. Cloud State University jäähokimeeskonnas. Enne seda mängis ta noorteliigades United States Hockey League ja North American Hockey League.
2009. aastal valis Los Angeles Kings ta NHL-i "draft"is 198. valikuna. Hooaja 2013/14 lõpus debüteeris ta American Hockey League'is Kingsi tütarklubis Manchester Monarchs. 2015. aastal võitis ta Monarchsiga Calder Cup'i. NHL-is debüteeris Dowd Kingsi meeskonnas 2016. aasta märtsis. Kingsi põhikoosseisus mängis ta alates hooajast 2016/17. Esimese värava lõi ta liigas 20. oktoobril 2016 mängus Dallas Starsi vastu.
2017. aasta detsembris kaubeldi Dowd Kingsist Vancouver Canucksi, kus ta mängis kuni hooaja lõpuni. 2018. aasta juulis sõlmis ta üheaastase lepingu Washington Capitalsiga. Capitalsiga on ta lepingut pikendanud 2019. ja 2021. aastal. Capitalsis on ta mänginud põhiliselt neljandas ründekolmikus. Hooajal 2021/22 tegi Dowd NHL-is seni oma kõige resultatiivsema hooaja, kui lõi 10 väravat ja andis 14 väravasöötu.
Dowd oli NHL-is kolmas Alabama osariigist pärit jäähokimängija pärast Aud Tuteni ja Jared Rossi.
Iivi Raudsepp

Iivi Raudsepp (abielus Sampu-Raudsepp; sündinud 26. jaanuar 1942 Tallinnas) on eesti raamatugraafik.
Elukäik.
Iivi Raudsepp on lõpetanud 1960. aastal Tallinna 7. keskkooli. Õppis aastatel 1960–1966 Eesti Riiklikus Kunstiinstituudis graafika erialal. Töötas aastatel 1965–1967 ajakirja Nõukogude Eesti Tervishoid kunstilise ja tehnilise toimetajana ning 1968–1969 teeninduskombinaadis Junor. Aastatel 1969–1994 oli Raudsepp vabakutseline kunstnik, hiljem töötas Tallinna Filharmoonia Laste Kaunite Kunstide Kooli joonistamise ja maali õppejõuna ning Tallinna 49. keskkoolis kunstiõpetajana. 
Raudsepp on 1973. aastast Eesti Kunstnike Liidu liige.
Looming.
Iivi Raudsepp on illustreerinud lisaks ilukirjanduse klassikale – Oskar Lutsu „Kevade“ (1986), „Suvi“ (1987), „Tootsi pulm. Argipäev“ (1987), „Sügis“ (1988) – aukartust äratava arvu laste- ja noorsooraamatuid, näiteks Fr. Kreutzwaldi „Tark mees taskus“ (1986), „Soome muinasjutud“ (1980), August Kitzbergi „Piibelehe-neitsi” (1969), Ernst Enno „Üks rohutirts läks kõndima“ (1972), Heljo Männi „Tuulekassid“ (1976), Rudyard Kiplingi „Kass, kes kõndis omapead“ (1969), Vladimir Beekmani „Raua-Roobert“ (1972) jmt. 
Raudsepp on teinud kaastööd ajakirjadele Täheke, Pioneer ja Nõukogude Naine ning kavandanud postkaarte ja plakateid. Iivi Raudseppa loomingut iseloomustab pulbitsev elurõõm ning väljapeetud tundlikkus ja empaatia.
Isiklikku.
Iivi Raudsepa isa oli keemik Hugo Raudsepp.
Plakat

Plakat on teadet, reklaami või propagandat vahendav kunstipärane müürileht, mis on mõeldud avalikus kohas väljapanemiseks ning mida kasutatakse millegi avalikustamiseks või reklaamimiseks. Plakati sõnum võib olla puhtalt pildiline või puhtalt kirjalik, kuid enamasti on see nende kombinatsioon. Plakat kinnitatakse tavaliselt seinale, aknale, teadetetahvlile või mujale hästi märgatavasse kohta, kuna plakat on mõeldud tähelepanu tõmbamiseks.
Ainult tekstiga kirjutatud plakateid nimetati ka deklaratsioonideks või avalikeks teadeteks, mis olid kõigile inimestele suunatud dokumendid. Plakat trükitakse tavaliselt paberile, plastikule või mõnele muule materjalile. Plakateid on valmistatud ka käsitsi, kuid suuremõõtmeliste plakatite väljatrükki võimaldavad ainult litograafiline trükk või värviline tinditrükk. 
Üks plakati vorme on poster (ingl "poster"), millele on trükitud peamiselt laulja(te), ansambli, näitleja, sportlase või mõne teise tuntud isiku pilt. Erinevalt reklaamplakatist pole poster mõeldud avalikkuse teavitamiseks, vaid siseruumi kaunistamiseks. Postril võib olla foto või näiteks popkunsti teos.
Ajalugu.
Kaasaegne plakatikunst sündis Prantsusmaal 1880. aastatel ja selle õitseaeg ulatub 19. ja 20. sajandi vahetusse. Selle tuntumad esindajad olid Henri de Toulouse-Lautrec, Honoré Daumier, Pierre Bonnard ja Puvis de Chavannes ning Aubrey Beardsley Inglismaalt.
Eestis soodustas plakati kui kunstiliigi edenemist 1962. aastal Eesti NSV Kunstnike Liidu juures loodud plakatisektor, mis koondas plakatiloomingust huvitatud kunstnikke. Eesti tuntumate plakatistide seas on näiteks Villu Järmut, Siima Škop, Silver Vahtre, Jüri Kass, Ruth Huimerind, Illimar Paul, Ivar Sakk ja Ülo Emmus.
Tänapäeval on plakatid graafilise disaini tooted, mida kogutakse ja hoitakse seoses näituste ja biennaalidega. Paljudes muuseumides ja arhiivides on omad plakatikogud.
Rich Wizard

Rich Wizard on integreeritud NFT-dega strateegia elementidega plokiahelamäng, mille S18 GROUP avaldas Androidi platvormile ja milles mängijad peavad lahendama mõistatusi, koguma ja teenima ressursse hoonete ehitamiseks ning kasvatama taimi mängusiseses farmis. Mängusisesed esemed on NFT-d ja need on valmistatud ühes eksemplaris.
Brandon Lewis

Brandon Kenneth Lewis CBE MP (sündinud 20. juunil 1971) on Suurbritannia poliitik. Ta on Konservatiivse Partei liige. Lewis on olnud alates 2010. aastast parlamendi liige Great Yermouthist.
Aastatel 2014–2016 oli ta eluaseme ja planeerimise riigiminister, aastatel 2017–2018 immigratsiooni riigiminister, aastatel 2019–2020 julgeoleku riigiminister ning aastatel 2018–2019 Konservatiivse Partei esimees ja portfellita minister. 13. veebruarist 2020 kuni 7. juulini 2022 oli ta Põhja-Iirimaa minister.